35 web sessions. Summaries by gencat . 1573 views\nOpen Government: asuntos públicos, ... by gencat . 1657 views\nSíntesi de la 38a sessió web: Nous ... by gencat . 1110 views\nSíntesis de les 35 sessions web, des de 2005 a 2014.\n1. Sessions web (2005 – 2014) Centre d'Estudis Jurídics i Formació Especialitzada (Departament de Justícia) i Direcció General d'Atenció Ciutadana i Difusió (Departament de la Presidència) 1a sessió web. ‘Internet al Departament de Justícia: per a què’. Alfons Cornella Les organitzacions amb valor diferencial són aquelles que actuen com un sistema capaç de rebre informació, transformar-la i oferir-la en forma de serveis, i amb un model de gestió que doni més amb menys.. 2a sessió web. ‘Coneix el nou web de la Generalitat’. Marta Continente En la transició cap a la societat del coneixement, l’Administració ha de fer accessibles les infraestructures de comunicacions de dades, fer transparent la informació i actuar de catalitzador del coneixement col·lectiu. 3a sessió web. ‘Aprenent en l’era digital’. Sergio Vasquez Les comunitats de pràctica obren la possibilitat de participar en una xarxa de persones amb una pràctica comuna, en una relació de confiança i basant-se en les funcionalitats que aporten les TIC (compartició del coneixement i interacció de les persones). 4a sessió web. ‘De la societat analògica a la digital: on som? què cal fer?’. Antoni Farrés Anàlisi de la situació de Catalunya i de com s’ha de posicionar en el context de l’economia del coneixement, que conforma l’entorn econòmic i social del segle XXI. 5a sessió web. ‘Com ajuden les llicències CC l’Administració per fer accessible el coneixement a la societat?’. Ignasi Labastida Les llicències Creative Commons (CC) són una eina útil per posar a l’abast de la ciutadania el coneixement creat a l’Administració en oferir un sistema flexible per gestionar els drets d’autor de tota mena d’obres. 6a sessió web. ‘Eines d’Internet que fan interactuar les persones a l’Administració’. Roc Fages La tecnologia ens ajuda a gestionar les converses entre persones per intercanviar coneixement i bones pràctiques, mitjançant eines d’interacció a Internet com els blocs, els wikis i altres recursos. 7a sessió web. ‘Cap on va la formació a les organitzacions?’. Javier Martínez Aldanondo Entendre com aprenem realment i com la tecnologia pot ajudar a replantejar el pas de la formació presencial a la virtual. 8a sessió web. ‘Pot l’Administració seduir per Internet?’. David Boronat Hi ha administracions públiques que, seguint les estratègies del sector privat per fidelitzar clients, utilitzen Internet de manera intensa per sensibilitzar, comunicar i implicar la ciutadania. 9a sessió web. ‘Què en pot fer l’Administració del coneixement que produeix?’. Mario Pérez-Montoro Receptes per posar en marxa projectes de gestió del coneixement per mitjà de les comunitats de pràctica i altres recursos, com el cas del Departament de Justícia. 10a sessió web. ‘Xarxes socials a Internet: el valor afegit dels nostres contactes’. Albert Armengol El networking és la tècnica que ensenya a construir i mantenir les relacions professionals que impliquin un benefici per a les dues parts, gestionant estratègicament la xarxa de contactes.\n2. 11a sessió web. ‘Per què hem d'innovar a l'Administració?’. Joan Majó L'Administració ha d'adoptar l'estratègia de la innovació per estar a l'alçada dels temps actuals, comptant amb el coneixement intern i extern per ser competitiva i generar valor als seus serveis. 12a sessió web. ‘Podem arribar a una Administració 2.0? Eines i actituds col·laboratives’. Carlos Guadián Ja hi ha exemples i casos pràctics que mostren com les eines i els recursos web 2.0 ens ofereixen possibilitats per treballar col·laborativament a l'Administració. 13a sessió web. ‘La transformació de l'aprenentatge en línia a través de la xarxa social i el vídeo’. Gregor Gimmy El cas pràctic d’Sclipo explica que la xarxa social i el vídeo poden canviar la forma d'aprendre en línia i plantejar què es pot fer a l'Administració. 14a sessió web. ‘La intel·ligència col·lectiva i la web 2.0’. Ricardo Baeza- Yates L’impacte actual de les xarxes socials a Internet, anomenades web 2.0, on el contingut és generat per les persones i la intel·ligència és col·lectiva. 15a sessió web. ‘Les persones hem de tenir identitat digital? Com construir-la’. Juan Freire És imprescindible disposar d’identitat digital per fer-nos visibles a la resta de la societat i cal construir-la estratègicament. 16a sessió web. ‘Darwin a la societat de la informació: adaptació (i beneficis) o extinció’. Ismael Peña-López L’alfabetització tecnològica i multimèdia són elements que faciliten la integració en el nou model de societat del coneixement, però per evitar l’exclusió social cal consciència digital i crear valor a la societat. 17a sessió web. ‘Treballar en xarxa a l’Administració: per on començar?’. Genís Roca Els projectes de xarxes socials a l’Administració han de tenir clars els objectius i la metodologia i han de combinar jerarquia i meritocràcia en un doble lideratge. 18a sessió web. ‘Noves formes de comunicació institucional’. Jordi Segarra La comunicació de les organitzacions s’ha de basar en la generació d’informació, debat i participació. Els missatges ja no s’adrecen a un grup sinó a una persona, ja que la tecnologia permet segmentar individualitzadament els nostres usuaris. 19a sessió web. ‘Lideratge institucional a la xarxa’. Antoni Gutiérrez-Rubí En la societat digital, la comunicació tradicional no és suficient per mantenir un diàleg amb el ciutadà. El canvi no és tecnològic, és cultural i implica una nova cultura de la comunicació i un model organitzatiu diferent que impulsi el talent creatiu. 20a sessió web. ‘Competències digitals i aprenentatge’. Boris Mir La introducció massiva de tecnologia a les aules no assegura l’aprenentatge de la competència digital, però crea les condicions per fer-la possible. La competència digital és l’ús estratègic de capacitats en cinc àmbits: aprenentatge, informació, comunicació, cultura digital i tecnologia.\n3. 21a sessió web: 'La intel·ligència competitiva a l'Administració' . Ramon Maspons Les organitzacions públiques han de poder desenvolupar eines d’anàlisi d’informació que permetin prestar els serveis de manera més eficient. La intel·ligència competitiva encaixa en el sector públic només si maximitza el valor dels agents que participen en el procés. 22a sessió web. ‘Community managers a l'Administració? Com han de ser’. José Antonio Gallego El gestor de comunitats o community manager ha de saber escoltar, fer circular la informació internament, explicar la posició de l’organització, identificar líders i motivar-los, i trobar noves vies de comunicació entre l’organització i la comunitat. 23a sessió web. ‘De Pau a Pau. Internet per aprendre i emprendre’. Pau Argelaguet, Aleix Pujadas, Jordi Collell i Genís Roca Internet possibilita que joves amb talent i emprenedoria puguin dur a terme projectes de desenvolupament personal i professional. Compartir coneixement i l’ús del codi lliure amplifica el valor d’aquests projectes. 24a sessió web. ‘L’obertura de dades (open data) a Catalunya’. José Manuel Alonso El sector públic genera quantitats ingents d’informació. Alliberar aquestes dades significa tornar-les als seus autèntics propietaris: la ciutadania perquè les reutilitzi, ja que són font d’innovació i generadores de riquesa social i econòmica. 25a sessió web. ‘Emprendre a l’Administració?’. Dídac Lee Cinc lliçons per esdevenir un bon emprenedor: normal o habitual no s’ha de confondre amb correcte; no busquis excuses!; no hi ha persones poc productives, sinó persones que no han trobat la seva motivació; sempre que hem sortit de la zona de confort, hem fet un salt qualitatiu; els límits els posa la teva ment! 26a sessió web. ‘'La política a l'era de les xarxes'. Daniel Innerarity La democràcia està basada en una tensió –inevitable– entre les institucions del poder i el carrer. Al carrer hi ha impulsos constructors i destructors, per la qual cosa cal la presència organitzadora i reguladora de les institucions. 27a sessió web. ‘Com comunicar en suport digital?’. Tíscar Lara Per fidelitzar els usuaris i realitzar un bon servei públic és imprescindible convertir-se en un concentrador (hub), en curadors de continguts, exercir la funció de comissariat, remesclar informacions procedents de canals diferents i oferir-ne el resultat als ciutadans. 28a sessió web. ‘Reptes legals de l’Administració en xarxa’. Raquel Xalabarder L’Administració ha d’impulsar la reutilització de la informació del sector públic i les dades obertes perquè la societat se’n pugui beneficiar, creant productes i serveis que aportin valor afegit a la societat i creïn riquesa (econòmica i del coneixement). 29a sessió web. ‘La georeferenciació a l'Administració’. Jordi López Ramot La informació geogràfica té com a objectiu principal facilitar-nos la vida quotidiana. Fa uns anys, la seva creació era una tasca exclusiva del sector públic, però ara els dispositius mòbils n’han democratitzat la creació amb l’anomenada informació geogràfica voluntària generada pels usuaris. 30a sessió web. ‘Transparència i accés a la informació’. Victoria Anderica Una bona llei de transparència ha d’obligar les institucions a comunicar quines són les dades de què disposa, ha de tenir en compte la interoperabilitat entre administracions, ha d’oferir formats reutilitzables, ha d’establir un organisme independent de control i ha de limitar al màxim la informació classificada i l’ús del silenci administratiu negatiu.\n4. 31a sessió web. ‘Millorar els serveis de l’Administració mitjançant la col·laboració’. Jesús Martínez El treball col·laboratiu implica canviar la narrativa i passar de focalitzar els problemes a focalitzar les solucions, trencar amb les estructures jeràrquiques i organitzar-se a través de xarxes de coneixement on la passió i la creativitat estan al servei de les necessitats que es volen solucionar. 32a sessió web. ‘Estratègia tecnològica per a un govern obert’. Miquel Torregrosa La multicanalitat és el nou paradigma de la comunicació virtual amb el ciutadà (web, mòbil, multimèdia, xarxes socials) i les dades obertes són la peça clau per a un model centrat en la informació. Per poder assolir aquest objectiu i a més reduir costos, l’estratègia passa per tres punts fonamentals: simplificar, la informàtica en núvol i el programari lliure. 33a sessió web. ‘Governs oberts, governs més eficients’. Alberto Ortiz de Zárate El govern obert ha de propiciar el disseny de serveis amb i per a la ciutadania (serveis ciutadacèntrics), ha de ser transparent i retre comptes de la seva gestió fomentant una coresponsabilitat entre ciutadania i govern i ha d’impulsar la innovació afavorint la ràpida implantació de propostes. 34a sessió web. ‘Innovació oberta a l’Administració’. Jordi Graells El model econòmic actual basat en el coneixement es caracteritza per una concepció maker i per l’ús d’estratègies col·laboratives. L’Administració s’ha d’inspirar en aquesta filosofia i personalitzar més els seus serveis per fer-los més útils i eficaços amb la col·laboració dels seus professionals i els actors externs. 35a sessió web. ‘Viquipèdia i Generalitat, obrint el coneixement’. Àex Hinojo Cal invertir tots els esforços allà on són els usuaris (una infraestructura no genera usuaris per si mateixa, no fa comunitat): és més sostenible col·laborar amb comunitats ja existents. S’ha de reaprofitar la feina que ja està feta i entendre que allò que és lliure i obert beneficia tothom.\n5. 1a sessió web al CEJFE Internet al Departament de Justícia: per a què? Alfons Cornella i Solans, director de Zero Factory SL www.infonomia.com, especialista i consultor en economia del coneixement per a múltiples organitzacions. Sala actes del CEJFE, 14 d’abril de 2005. 190 assistents La infoestructura (continguts + serveis) complementa la infraestructura (maquinari + eines) Malgrat que disposem d’aplicacions tecnològiques per gestionar la informació, la tecnologia no és per ella mateixa l’element que determina que una organització sigui competent i destaqui respecte les altres. El valor diferencial es produeix quan entenem l’organització com un sistema capaç de rebre informació, transformar-la i oferir-la en forma de serveis. La informació ben gestionada permet donar més amb menys (eficiència i productivitat). Alfons Cornella ho va il·lustrar amb les diapositives del web del Departament de Justícia i la de les aplicacions ‘A un clic’ disponibles a la pàgina principal de la intranet del Departament. Googlelització + rellevància La googlelització (l’accés a la informació mitjançant un motor de cerca) ens porta el perill de la infoxicació. Per això, és recomanable reequilibrar l’exhaustivitat en la cerca de la informació compensant- la amb el criteri de la rellevància. La captura d’aquesta informació, però, no és un acte automàtic: cal aplicar-hi mètode, recursos i esforç. Aquest criteri inspira l’estructuració de la intranet. Innovar sempre Al si de les organitzacions ha d’arrelar una nova cultura professional, la de la innovació. Tot i que hi haurà persones i unitats amb més facilitat per innovar, s’ha d’impulsar que tots els membres de l’organització facin la seva feina immersos en aquest esperit innovador. Es tracta de proposar com millorar el que un fa amb el recurs de la tecnologia i el valor afegit de la informació. Gestionar el que saben i experimenten les persones de l’organització L’experiència de totes les persones és una font d’eficiència que, a més, s’ha de difondre a la resta de l’organització. El model de gestió del coneixement que proposa Alfons Cornella és: - Treballar. Reduir la distància entre l’empleat i la informació que necessita. Va posar d’exemple el cercador de formularis de la intranet. - Aprendre. Connectar qui té les preguntes amb qui té les respostes. Proposava afegir al directori de persones i dades d’identificació de la intranet informació sobre els coneixements dels quals són experts. - Ensenyar. Transferir les millors pràctiques. Ho va il·lustrar amb la futura comunitat dels mediadors familiars al projecte e-Catalunya (impulsada per la DG d’Atenció Ciutadana). Conclusions 1. Tecnologia x informació = informació per innovar (cal una organització informacional). 2. Cal tenir un objectiu comú i concret. 3. Cal disposar de dinamitzadors que promoguin l’ús de les tecnologies de la informació per millorar els serveis. 4. Cal fer-ho part del dia a dia (innovació i gestió coneixement). 5. Cal convertir-ho en part del procés (l’organització ha de treballar així; no ha de ser mai un acte voluntari). Servei de Difusió. Barcelona, abril de 2005\n6. 2a sessió web al CEJFE El nou Gencat i altres sistemes d’atenció ciutadana Marta Continente i Gonzalo, directora general d’Atenció Ciutadana del Departament de la Presidència. Sala actes del Centre d’Estudis Jurídics i Formació Especialitzada, 24 de novembre de 2005, 16 h Introducció En la transició cap a la societat del coneixement, l’Administració ha de fer accessibles les infraestructures de comunicacions de dades, fer transparent la informació i actuar de catalitzador del coneixement col·lectiu. Nou escenari en el canal Internet 1. Passar de “tots els serveis per a tots els canals” a “cada servei té el seu canal ideal”. 2. Tenir en compte l’efecte dels cercadors. 3. Rellevància de les eines push (cercadors, newsletters, alertes, sindicació de notícies RSS, podcasting, blocs...) perquè fan que l’internauta tingui més interès a visitar un web. Gencat.net 2005 Procés de transformació: 1. Diagnosi: anàlisi webs, usabilitat, enquestes i consultoria. 2. Per anar cap nou model: interactivitat, transparència, bases de dades en xarxa, estructura transversal per temes i serveis, multimèdia, personalització de la informació, web relacional. 3. Que s’ha concretat en uns projectes: portal d’estadístiques, integració de bases de dades, taxonomies (classificació des de l’òptica ciutadana), cercador (Google acotat a Gencat), gestor de continguts (Vignette), SAC–Portal de l’Informador i nou Gencat. SAC – Portal de l’Informador L’any 2005 s’ha fet una migració cap a una nova aplicació i s’està treballant en la integració de la informació del SAC amb els tràmits en línia de l’AOC. Portal de l’Informador: consulta interna per als operadors del 012 i les oficines d’atenció al ciutadà (informació addicional que no es fa pública). Cal un canvi cultural perquè el canal Internet s’integri en els processos del Departament (i fins i tot en vertebri les polítiques d’atenció ciutadana). e-Catalunya Web de dimensió social de la Generalitat, complementari al portal Gencat.net. El ciutadà accedirà a la informació pública dels grups que disposin d’un portal. Però els grups també tindran una part privada, on disposaran de molt espai per emmagatzemar-hi continguts i, al mateix temps, d’eines de comunicació (missatgeria, fòrum, congressos virtuals, wiki, xarxa social...) de programari lliure. Justícia hi participa com a departament pilot –juntament amb Salut– amb el grup de mediació familiar. Servei de Difusió. Barcelona, desembre de 2005\n7. 3a sessió web al CEJFE Aprenent en l'era digital Sergio Vasquez, expert en e-learning i gestió del coneixement, professor a l'European School of Management, a París, i assessor també de les comunitats de pràctica del Departament de Justícia. Sala d’actes del CEJFE, 16 de febrer. 170 assistents L’e-learning com a nova forma de l’aprenentatge L’aprenentatge virtual (e-learning) no ha de ser incorporar l’ordinador a les classes presencials tradicionals. L’objectiu és que l’educació i la formació siguin més eficaces. Èxits i fracassos en l’aprenentatge virtual El conferenciant va esmentar diferents casos d’èxit (comunitats per zona de la Caixa...) i de fracàs (cursos UNIX de Cisco, Virtaula de la Caixa, cursos d’una multinacional d’auditoria). L’aprenentatge virtual ha d’evitar el tecnocentrisme (referir-ho tot a la tecnologia) i l’infocentrisme (memorització de continguts). Per això, ell prefereix parlar de treball amb ajuda, és a dir, a l’hora de dissenyar cursos s’ha de tenir en compte l’usuari: parlar amb ell i observar-lo per saber què necessita. Aprenentatge situat i comunitats de pràctica L’aprenentatge ha de ser un fenomen social, situat en el temps i l’espai, i ha de tenir com a font les situacions quotidianes de treball. Cal preveure que les persones difícilment voldran compartir les seves millors idees o pràctiques i que tampoc no voldran usar idees d’altres per no ser percebuts com a incompetents. Perquè la gestió del coneixement sigui compartida, hi ha d’haver un entorn, les comunitats de pràctiques, en què les persones estiguin vinculades per una pràctica comuna i recurrent, i que es desenvolupin al voltant del que és important per als seus membres. El model del mestre i l’aprenent és l’aprenentatge més adequat. Comunitats de pràctica al Departament de Justícia Amb aquest fi, al Departament de Justícia s’han creat diferents comunitats de pràctica en l’àmbit dels serveis penitenciaris (docents, educadors, tècnics, treballadors socials) i de justícia juvenil. Conclusions 1. Compartir coses positives i problemes, sentir que es forma part d’una mateixa organització i també poder comunicar amb la resta de persones són aspectes que ajuden a motivar els membres d’una comunitat. 2. Per això cal tenir clar què es vol compartir, establir les regles de joc i treballar en allò que els membres de la comunitat consideren que és important. 3. Els beneficis de les comunitats de pràctica reverteixen tant en els seus membres (aprenentatge i resolució de problemes, compartició de coneixement...) com en l’organització (reducció de costos, estalvi de temps, innovació incremental...). 4. Les comunitats de pràctica obren la possibilitat de participar en una xarxa de persones (networking) amb una pràctica comuna i, alhora, permeten construir confiança i establir llaços amb experts externs a la comunitat, de tal manera que augmenten el capital social dels seus membres. 5. Les tecnologies de la informació faciliten la compartició del coneixement i la participació i interacció dintre de les comunitats de pràctica. 6. La innovació es produeix quan les idees de la comunitat de pràctica s’implanten. Servei de Difusió. Barcelona, febrer de 2006\n8. 4a sessió web al CEJFE De la societat analògica a la digital: on som? què cal fer? Antoni Farrés Sabater, alcalde de Sabadell de 1979 a 1999, membre del Cercle del Coneixement, contertulià al programa “Els matins de Catalunya Ràdio”, especialista en ús i aplicació de les TIC a iniciatives de negoci i a la societat en general. Sala d’actes del CEJFE, 13 de juny de 2006. 90 assistents La societat industrial - La Catalunya del segle XX va ser conseqüència de la seva ràpida integració a la Revolució Industrial, al costat de països tan importants com Anglaterra. - En la societat industrial hi van convergir la màquina de vapor, l’enginyeria mecànica i la ciència dels materials. - L’economia industrial va conformar l’entorn econòmic i social de bona part dels segles XIX i XX. La societat del coneixement - Actualment, una altra convergència configura una nova economia: la de les tecnologies informàtiques, les tecnologies de telecomunicacions i les tecnologies de continguts. - L’economia del coneixement conforma l’entorn econòmic i social del segle XXI. - En aquest sentit, el Consell Europeu a Lisboa (23 i 24 març de 2000) remarca la necessitat de la transformació radical de l’economia europea. Situació actual Farrés va acompanyar l’explicació amb dades i gràfics de programes espanyols i europeus. - Segons l’informe del Fòrum Econòmic Mundial, Espanya ocupa el lloc 31è (ha anat baixant de lloc). Al mateix temps, Catalunya tampoc no està ben posicionada respecte la resta de l’Estat. - Aquest és el punt de partida del seu plantejament: com impulsar Catalunya endavant. Els reptes de Catalunya en el context de la societat del coneixement 1. L’educació dels seus ciutadans i en especial dels més joves. 2. L’ajustament dels elements productius als nous models d’organització en xarxa. 3. La integració de Catalunya en les xarxes de coneixements i innovació mundial com un node de generació de valor qualificat. 4. L’establiment de polítiques encaminades a preservar la qualitat de vida i el benestar. Administració electrònica - En aquesta matèria l’Estat espanyol i Catalunya estan més ben posicionats a Europa. - S’han prioritzat, però, els tràmits que fan ingressar diners a l’Administració (hisenda, etc.). - Ciutadans, treballadors i empreses s’haurien de relacionar amb l’Administració obligatòriament per via telemàtica (amb punts d’ajut al ciutadà). Conclusions 1. S’ha d’explicar a la ciutadania la filosofia del canvi cap a la societat del coneixement. 2. Cal un gran pacte estratègic per impulsar la incorporació plena de Catalunya a la societat del coneixement, que impliqui tant els partits polítics com els sectors públic i privat. Parafrasejant Torres i Bages, finalment, va concloure que «Catalunya, serà digital o no serà». Servei de Difusió. Barcelona, juny de 2006\n9. 5a sessió web al CEJFE Com ajuden les llicències Creative Commons l’Administració per fer accessible el coneixement a la societat? Ignasi Labastida i Juan, doctor en física per la Universitat de Barcelona. És el responsable de l'impuls i la implantació de les llicències Creative Commons a Catalunya i Espanya. Va presentar l’acte Joan Turró, secretari general del Dept. de Justícia, i en va fer la introducció Marta Continente, secretària de Telecomunicacions i Societat de la Informació del Dept. de la Presidència. Sala d’actes del CEJFE, 19 d’octubre de 2006. 120 assistents Introducció Un dels reptes de la nova etapa econòmica és disposar de coneixement que permeti innovar productes i serveis. Les llicències Creative Commons (CC) esdevenen una eina útil per aconseguir aquest objectiu en oferir un sistema flexible per gestionar els drets d’autor de tota mena d’obres. Es tracta d’autoritzar alguns usos sobre l’obra en comptes de prohibir-los i restringir-los d’entrada. Es canvia el concepte clàssic de «tots els drets reservats» pel d’«alguns drets reservats». Què són les llicències Creative Commons? Creative Commons és una organització americana sense ànim de lucre fundada el 2001 que a finals de l’any 2002 va iniciar el projecte de les llicències oferint-les a qualsevol que no vulgui reservar-se tots els drets sobre les obres, sinó que en vulgui cedir alguns en unes determinades condicions. Les llicències són gratuïtes i no cal registrar l’obra en cap dipòsit ni registre. Són textos legals que permeten que l'autor pugui cedir alguns drets de la seva obra per als usos que consideri adequats. La còpia o reproducció, la distribució i la comunicació pública sempre estan autoritzades quan hi ha un reconeixement de l'autor en els crèdits, però es pot limitar l’ús comercial o la possibilitat de fer-ne obres derivades o bé condicionar-les al manteniment dels termes de la llicència del treball original. Combinant aquestes condicions es generen les 6 llicències estàndard actuals. El projecte iCommons es va iniciar el 2003 per adaptar les llicències nord-americanes a les jurisdiccions de cada estat. La Universitat de Barcelona va esdevenir aquell mateix any la institució afiliada a Creative Commons a l’Estat espanyol. Actualment, les llicències estan adaptades a la legislació espanyola sobre propietat intel·lectual i estan disponibles en les diferents llengües oficials. Diferents aplicacions de les llicències Creative Commons dins l’Administració pública Les conclusions de l’estudi del consorci britànic Common Information Environment sobre l’aplicació de les llicències CC al sector públic demostren que és viable la difusió de recursos públics amb aquestes llicències. De fet hi ha exemples com els governs de Mèxic i Brasil, institucions com el British Council o la BBC al Regne Unit, les polítiques sobre recerca dels Instituts Nacionals de Salut dels EUA, etc. En l’àmbit català, també trobem projectes com Recercat (Dipòsit de la Recerca de Catalunya), RACO (Revistes Catalanes amb Accés Obert), Zona Clic (Dept. Educació). Cal destacar la proposta d’aplicació de les llicències CC a totes les publicacions de la Generalitat, adoptada pel Consell Editorial el 27 de juny de 2006. Conclusions 1. No cal seguir el model tradicional de tot reservat. 2. Només cal reservar-se el necessari. 3. Cal facilitar l’accés i la reutilització de la informació pagada entre tots. 4. Cal indicar sempre el que es permet i ser el mínim de restrictiu. 5. Cal fer un estudi real de les possibilitats de les llicències i la seva aplicabilitat. Servei de Difusió. Barcelona, octubre de 2006\n10. 6a sessió web al CEJFE Eines d’Internet que fan interactuar les persones a l’Administració Roc Fages, periodista consultor especialista en Internet. Escriu habitualment comentaris sobre l’Administració electrònica en sentit ampli des del seu ciberdiari www.goldmundus.com. Va presentar l’acte Joan Xirau, director del Centre d’Estudis Jurídics i Formació Especialitzada. Sala d’actes del CEJFE, 30 de gener de 2007. 175 assistents Introducció La tecnologia ajuda les persones a intercanviar coneixement i bones pràctiques mitjançant eines d’interacció a Internet com els blocs, els wikis i altres recursos, especialment eines interactives de l’anomenat web 2.0. Interacció i blocs Els blocs són diaris personals o col·lectius en línia on es publica informació en forma d’articles o entrades (posts) sobre temes diversos. Presenten una estructura cronològica que se sol actualitzar regularment i permeten que els lectors que visiten el bloc puguin afegir-hi comentaris. Hi ha diverses eines per crear blocs: Blogger, e-Catalunya... A més a més, la sindicació de continguts mitjançant RSS permet rebre notificacions quan els blocs que ens interessen s’actualitzen, amb l’ús d’aplicacions en local com Feedreader o d’accés web com Bloglines (bloglines del mateix Roc Fages). Els blocs han esdevingut una eina de participació tant en l’esfera pública com la privada. Així, ministres, alcaldes i membres de la política han creat els seus blocs per comentar mesures adoptades o reflexionar sobre el dia a dia d’una ciutat, i recollir les opinions dels qui els llegeixen (bloc del ministre d’Administracions Públiques Jordi Sevilla, bloc de l’alcade de Mataró Joan Antoni Baron, bloc de treballadors de l’Administració com el d’Alberto Ortiz de Zárate i Iñaki Ortiz). Algunes empreses utilitzen els blocs corporatius per posar en contacte els seus treballadors i interactuar amb l’usuari o client (IBM, Microsoft). Interacció i web 2.0 El web 2.0 incorpora eines que permeten el treball col·laboratiu en xarxa de manera ràpida, fàcil i en temps real. La plataforma e-Catalunya és un exemple de com diferents professionals poden treballar conjuntament amb altres del mateix camp, discutint-hi i aprofitant les seves aportacions. La plataforma posa a l’abast dels seus membres eines com els wikis, els blocs i l’emmagatzematge de tot tipus de fitxers per interaccionar i compartir coneixement. El lideratge hi té un paper determinant. L’activisme cívic també es pot potenciar amb la interacció des del mòbil: el projecte e-lens, que es basa en un sistema d’etiquetes amb xips que permeten rebre’n la informació al mòbil i aquesta es pot modificar també des del mòbil (experiència pilot a Manresa), i Zexe.net, que és un canal accessible de Barcelona en què persones amb disminucions físiques fan fotografies de llocs que no són accessibles i les publiquen al web. A tall de conclusió 1. La interacció va més enllà d’Internet. Ara cal fixar-se en les eines (blocs, wikis, RSS...) i les plataformes integrades d’interacció (ordinador, TV, mòbil, PDA). 2. Cal explorar i potenciar les eines interactives per generar participació. 3. S’han d’utilitzar les eines d’interacció que siguin útils i fàcils d’utilitzar. Els blocs i wikis són unes eines idònies per a la relació de l'Administració amb els usuaris. Internament – als seus empleats– perquè afavoreixen la reflexió i la cohesió com a organització. Externament, potencien la marca de la institució en afavorir la participació en la generació d'idees. Servei de Difusió. Barcelona, gener de 2007\n11. 7a sessió web al CEJFE Cap on va la formació a les organitzacions? Javier Martínez Aldanondo, gerent de la Divisió de Gestió del Coneixement de Catenaria, és un dels millors experts en e-learning i gestió del coneixement en el món de parla hispànica. Va presentar l’acte Joan Xirau, director del Centre d’Estudis Jurídics i Formació Especialitzada. Sala d’actes del CEJFE, 21 de març de 2007. 120 assistents Introducció Generalment no recordem gaire els coneixements impartits en un curs presencial; en canvi sí que recordem les experiències, les històries (story telling) i aprendre a partir dels errors. Per aprendre, és necessari recordar: no calen cursos ni continguts, sinó algú que sàpiga ensenyar i que sàpiga fer allò que ensenya. En formació, hi ha 3 revolucions pendents: 1a revolució: formació lligada als resultats de l’organització Els objectius de formació haurien d’estar dintre dels objectius estratègics de l’organització. Es fa formació per canviar comportaments, i per a això cal esbrinar què és el que no funciona, què fan els empleats i què voldria l’organització que fessin, quins problemes tenen, qui són els experts, quins són els principals errors que cometen... Calen, a més, indicadors per avaluar la formació. 2a revolució: aprendre fent (learning by doing) La pràctica és necessària per aprendre: si el que ensenyem no es pot practicar, potser no val la pena ensenyar-ho. L’error és l’element més important de l’aprenentatge, ja que aprenem dels errors. L’objectiu d’aquest aprenentatge és emmagatzemar experiència que puguem reaprofitar en el futur. 3a revolució: aprendre amb tecnologia L’e-learning no es pot basar només en la flexibilitat: ha d’oferir coses que no ofereix el món presencial. Qui té la intel·ligència són les persones; la tecnologia és un instrument. El problema de l’e-learning és que s’ha traslladat la formació presencial al món virtual sense cap adaptació: sovint llegim en pantalla el que abans llegíem en un manual, però l’ordinador és un instrument que ens permet practicar, tenir feedback, treballar en xarxa, etc. Conclusió Els problemes en la formació són bàsicament dos: 1.Solem ensenyar coses que ningú no necessita, no ensenyem el que realment fa falta i, quan ho fem, no és en el moment que la gent les necessita. 2.Cal canviar la manera com ensenyem perquè està condemnada a fracassar. Hi ha tres pilars sobre els quals descansen els processos d’aprenentatge: a.Les persones aprenen fent, practicant coses que els interessen. Si no practiques, no aprens. b.L’error és l’element més important en un procés d’aprenentatge. c.Les històries són un vehicle de transmissió de coneixement de valor incalculable: aprenem d’altres, amb altres i ensenyant d’altres. Aprendre (i fer-ho més ràpid que els competidors) és l’habilitat imprescindible per sobreviure en el sistema actual, on el canvi és una constant. Les organitzacions només poden perdurar si ajuden els treballadors a adaptar-se a aquests canvis, és a dir, a aprendre. El canvi exigeix treballar col·laborativament, exigeix un ús intensiu de tecnologies, exigeix innovació i, sobretot, exigeix centrar-se en les persones. Servei de Difusió. Barcelona, març de 2007\n12. 8a sessió web al CEJFE Pot l’Administració seduir per Internet? David Boronat, especialista en Internet i soci fundador de l’empresa Multiplica. Escriu habitualment comentaris sobre la persuabilitat a Internet a www.persuabilidad.com, un web en què s’explica la importància de persuadir per convertir usuaris en clients. Va presentar l’acte Joan Xirau, director del Centre d’Estudis Jurídics i Formació Especialitzada (CEJFE). Sala d’actes del CEJFE, 27 de març de 2007. 130 assistents Introducció Les administracions públiques han de tenir en compte l’evolució del sector privat en l’ús d’estratègies per captar l’atenció dels usuaris i intentar fidelitzar-los com a clients. En aquest sentit, cal que usin Internet d’una manera més intensa per sensibilitzar, comunicar i implicar la ciutadania emocionalment o mostrar uns valors de territori i una gestió òptima. El sector privat a Internet Les empreses tenen usuaris, amb qui han d’establir un diàleg i han de motivar-los emocionalment. Reptes que tenen les empreses a Internet: - Dir les coses d’una altra manera, parlar el llenguatge dels seus usuaris i explicar les coses de manera simple i visual. - Atorgar tota la rellevància a les adreces de correu electrònic i fer un ús intel·ligent del correu electrònic. També és important la multicanalitat i conèixer l’usuari sense demanar-li moltes dades (p.e. per mitjà de galetes o cookies). - Crear condicions especials per a clients que es volen relacionar amb ells telemàticament. L’Administració a Internet L’Administració a Internet: - Ha d’atreure, ha de seduir i ha de potenciar certs valors de territori. - Com les empreses, ha d’explicar les coses de manera més simple i visual als ciutadans i usuaris, amb un llenguatge més proper. I també ha de fomentar que el ciutadà s’hi adreci telemàticament. - Ha de vendre els seus programes i els seus serveis en línia (i que els ciutadans els utilitzin), però també ha de ser transparent (explicar l’acció de govern, les seves prioritats estratègiques, els seus objectius i fer públics els seus resultats). - Ha d’impulsar serveis push i ha de saber aprofitar casos d’èxit (p.e. un alt percentatge de visitants del web de l’Ajuntament de Barcelona s’hi adrecen per consultar el plànol i és en aquesta pàgina on es podria fer difusió d’allò que calgui destacar). Conclusió La persuabilitat de l’Administració electrònica no és una fal·làcia. Actualment hi ha força exemples d’Administració persuasiva a Internet: - Chilecompra (Govern de Xile): sistema de compres i contractació pública en línia. - My eCitizen (Govern de Singapur): privatització d’informació institucional. - One Cent Now (Toronto): mobilització de la ciutadania en favor del territori (ciberactivisme). L’Administració, doncs, ha de ser capaç de valer-se d’estratègies i recursos propis del món de l’empresa per apropar-se amb èxit al ciutadà i altres clients i establir-hi una relació de confiança que en permeti la fidelització. Servei de Difusió. Barcelona, març de 2007\n13. 9a sessió web al CEJFE Què en pot fer l’Administració del coneixement que produeix? Mario Pérez-Montoro, és doctor en filosofia i ciències de l’educació per la Universitat de Barcelona (UB) i professor agregat de la Facultat de Biblioteconomia i Documentació de la UB. Va presentar l’acte, Joan Mauri, secretari general del Departament de Justícia. Sala d’actes del CEJFE, 5 de juny de 2007. 200 assistents Introducció En l’economia del coneixement, el saber és la principal font d’activitat de les organitzacions i el valor incorporat a béns i serveis que els fa competitivament distintius i que fa que els usuaris els acceptin (requisits perquè hi hagi innovació). Les organitzacions s’estructuren al voltant del coneixement i conceben l’aprenentatge com un mitjà per millorar i adaptar-se, així, als processos de canvi. Gestionar el coneixement a les organitzacions Tipus de coneixement: - Tàcit (personal i difícil de transmetre) i explícit (es pot verbalitzar i transmetre). - Individual (coneixement tàcit + explícit que té cadascú) i corporatiu (pertany a les organitzacions). - Intern (coneixement crític que permet a una organització complir objectius) i extern (per relacionar-se amb altres organitzacions i persones). La gestió del coneixement consisteix a dissenyar un sistema que incorpori tots els tipus de coneixement de l’organització i el transformi en coneixement corporatiu per complir els seus objectius. El coneixement corporatiu es veu afectat, però, quan el personal deixa de prestar-hi serveis i per l’obsolescència dels coneixements. L’aprenentatge clàssic i altres formes com l’aprenentatge virtual, el col·laboratiu, l’experiència, etc. ajuden a compensar el coneixement perdut per aquestes fuites. Quin preu té la gestió del coneixement i què en podem obtenir a canvi Obstacles: resistència al canvi i a compartir, manca de temps i d’incentius, necessitat de formació tecnològica i per treballar en grup, manca de cultura organitzativa comuna, intolerància als errors... Beneficis personals: resoldre els problemes de la praxi diària, millorar la presa de decisions, guanyar flexibilitat, accedir a noves formes d’aprenentatge, adquirir reconeixement professional... Beneficis col·lectius: augmentar l’eficàcia i l’eficiència de l’organització, reduir el dèficit de coneixement, evitar duplicitat de coneixement, potenciar la inversió en formació, augmentar el compromís envers l’organització, crear un context d’ecologia del coneixement (només el coneixement útil es queda a l’organització). Receptes per posar en marxa la gestió del coneixement: el model del Departament de Justícia - Fases estratègiques del projecte: 1. Identificar comunitats potencials. 2. Proporcionar-los logística. 3. Avaluar la contribució a l’organització. - Comunitat de pràctica: e-moderadors (líders) + 15 grups que treballen seguint la metodologia del projecte. 190 persones treballant-hi i unes 900 vinculades (col·lectius externs, etc.). - Estructura de treball: reunions presencials + treball col·laboratiu a la plataforma e-Catalunya. - Exposició de problemes, plantejament de solucions estandarditzades i elaboració de productes (models de documents, protocols d’actuació...). - Difusió del projecte: intranet [portal del coneixement], web, bloc e-moderadors, revista digital. - Avaluació: indicadors d’activitat (nre. activitats per grup i per eina), producció (nre. sessions presencials i nre. productes elaborats) i d’impacte (relacionats amb eficiència i experiència). Conclusió «En cuestiones de cultura y de saber, sólo se pierde lo que se guarda, sólo se gana lo que se da». Antonio Machado Servei de Difusió. Barcelona, juny de 2007\n14. 10a sessió web al CEJFE Xarxes socials a Internet: el valor afegit dels nostres contactes Albert Armengol és llicenciat en medicina i cirurgia per la Universitat Autònoma de Barcelona (UAB), MBA per ESADE i fundador d’eConozco www.econozco.com, la primera xarxa de contactes en línia del món hispanoparlant. Va presentar l’acte, Joan Xirau, director del Centre d’Estudis Jurídics i Formació Especialitzada (CEJFE) Sala d’actes del CEJFE, 16 d’octubre de 2007. 170 assistents En l’àmbit presencial, el networking és el desenvolupament i difusió d’una bona gestió de la xarxa de contactes personals i professionals. Xarxes socials en línia Juntament amb els fòrums, els wikis, el correu, la missatgeria instantània o els blocs, el programari de xarxa social és una eina que ajuda a construir col·laborativament el coneixement d’una organització. És interessant observar el contrast en la representació gràfica de les xarxes de contactes a les organitzacions: les relacions organitzatives, referents a l’organització jeràrquica, i les relacionals, que són pròpiament el que anomenem xarxa social. Què és el networking? El networking consisteix a desenvolupar i compartir la nostra xarxa de contactes; és, per tant, un recurs molt apte per impulsar projectes de treball col·laboratiu. N’hi ha de dues menes: el personal i el professional. Dins el networking podem diferenciar entre els lligams forts (aquells contactes amb els quals compartim una esfera de contactes similar a la nostra) i els lligams dèbils (aquelles persones que acabem de conèixer). Els lligams forts ens aporten un marc de confiança mentre que els lligams dèbils ens aporten diversitat i són molt recomanables d’enfortir amb el treball en xarxa. Què és el networking en línia? El networking en línia (programari de xarxa social o social networking software) consisteix en una xarxa de contactes professionals que es pot ampliar amb els contactes dels nostres contactes actuals. D’aquesta manera, s’acaba teixint una gran xarxa de relacions. A través del networking en línia podem trobar persones que, altrament, seria molt difícil contactar-hi. El networking en línia, doncs, permet ser al lloc oportú en el moment oportú. El concepte de networking en línia sorgeix vers l’any 2002 en llocs web oberts. Per entrar a formar part d’un web de xarxa social, cal primer introduir un bon perfil professional o currículum, de manera que puguem ser accessibles a les persones que desitgin contactar amb nosaltres (visibilitat passiva). Dins les xarxes de networking en línia, hi ha xarxes socials i de professionals. En una possible classificació de les xarxes des d’un punt de vista geogràfic, en trobem des de més locals (com l’e- Catalunya http://ecatalunya.gencat.net, amb comunitats promogudes des de la Generalitat de Catalunya o d’àmbit català) a d’altres que tenen un abast internacional, com l’alemanya Xing (que ha adquirit eConozco i Neurona), que és líder a Europa, i Linked-In (hegemònica al món anglòfon). Conclusió. «Excava el pou abans de tenir set» (proverbi xinès) Així com podem concretar usos específics per a les altres eines de l’entorn Internet (fòrum = debat; bloc = explicitació coneixement implícit, conversa; wiki = elaboració conjunta del document resultant), el programari de xarxa social (social networking) ens ajuda a gestionar i ampliar eficientment la nostra xarxa de contactes en tant que recurs que facilita l’estructuració de la intel·ligència col·lectiva. Servei de Difusió. Barcelona, octubre de 2007\n15. 11a sessió web al CEJFE Per què hem d’innovar a l’Administració? Joan Majó Cruzate. Doctor enginyer industrial i director de la Corporació Catalana de Mitjans Audiovisuals, ha estat vinculat al món empresarial i a institucions relacionades amb les telecomunicacions, investigació i ciència de l'àmbit local i internacional. Va presentar l’acte, Joan Mauri, secretari general del Departament de Justícia. Sala d’actes del CEJFE, 23 de gener de 2008. 175 assistents Què és la innovació En el món de l’empresa, s’entén per innovació la capacitat de convertir el coneixement en guanys econòmics. En el món no mercantil, com ara l’Administració pública, la innovació és la capacitat de convertir el coneixement en valor per millorar els serveis. La innovació és sempre una eina per obtenir uns objectius i no un objectiu per ella mateixa. La innovació, més que fer un producte millor, és pensar-ne un de nou i que la gent en percebi clarament la utilitat. La capacitat d’innovar és una característica general d’una àrea o país. Forma part d’una determinada cultura, està en les persones i d’aquestes s’expandeix arreu. Per a l’existència de la innovació i el seu desenvolupament i implantació hi ha quatre elements imprescindibles: les xarxes de sistemes educatius i de professionals, els models empresarials i les polítiques de les administracions públiques. La innovació dins dels processos de l’economia L’objectiu de les empreses és ser competitives per obtenir resultats. En el desenvolupament empresarial hi ha tres fases: la competitivitat per costos, per qualitat i per innovació. Actualment, els països occidentals només poden ser competitius per mitjà de la innovació, ja que d’altres països són més competitius econòmicament i tenen la mateixa capacitat tecnològica per fer productes de qualitat. En el marc de la Unió Europea s’ha fet un seguiment de la capacitat d’innovació dels diferents estats i regions. A partir de la definició de 17 indicadors, com ara el nombre de llicenciats en ciències i enginyeria, el percentatge de població entre 25 i 64 anys amb estudis terciaris o en processos institucionalitzats de reciclatge, el percentatge del PIB dedicat a recerca i desenvolupament, etc., es mesura com els països europeus evolucionen cap a la innovació. Las dades mostren que aquests darrers anys Catalunya està perdent posicions en innovació. Com innovar a l’Administració pública? A l’Administració costa acceptar innovacions i vèncer inèrcies. Es fan les coses ben fetes, però es continuen fent les mateixes coses. En l’àmbit públic, més que intercanviar coneixements el que cal intercanviar són les experiències i tenir sempre present la millora del servei públic que s’ofereix. Per exemple, per innovar cal oferir serveis que s’adaptin als nous hàbits de consum de la ciutadania (Internet, telefonia mòbil, etc.). Conclusió La innovació és un canvi del sistema de consum que respon sempre a les necessitats de les persones. Un bon exemple de producte innovat i àmpliament acceptat és el telèfon mòbil i el conjunt d’aplicacions associades que permeten l’accés mòbil a continguts i serveis de tota mena. La innovació del procediment comporta una millora en la qualitat del servei. Cal ser imaginatius i avançar-se a les necessitats reals que tindran les persones en un futur per preparar la nostra activitat en aquest sentit. Servei de Difusió. Barcelona, gener de 2008\n16. 12a sessió web al CEJFE Podem arribar a una Administració 2.0? Eines i actituds col·laboratives Carlos Guadián Orta www.k-government.com, consultor especialista en comunicació i continguts a Internet. Va presentar l’acte Joan Xirau, director del Centre d’Estudis Jurídics. Sala d’actes del CEJFE, 16 d’abril de 2008. 200 assistents La noció web 2.0 canvia la mentalitat de l’usuari i de l’Administració Internet, i més concretament el web 2.0, proporciona canals de comunicació que incideixen en la manera de relacionar-nos socialment, en el nostre aprenentatge i en l’adquisició de coneixement. Amb el web 2.0 la xarxa és una gran conversa que permet la formació de comunitats de proximitat (d’interès) i potencia els mèrits de cadascú. L’usuari passa de ser un mer receptor a ser el centre, ja que tot esdevé bidireccional. Així és com es configura la conversa global. En aquest nou entorn és essencial l’actitud col·laborativa, és a dir, l’interès per produir coneixement i compartir-lo. Com integrar el model web 2.0 a l’Administració L’Administració ha de gestionar bé aquest canvi propiciant que l’actitud de directius i responsables, la formació i les solucions tècniques s’hi adaptin. En definitiva, cal que el personal al servei de l’Administració adquireixi confiança en aquest nou entorn col·laboratiu per tal que hi aporti coneixements professionals i també n’hi obtingui. En aquest context, l’Administració no ha de controlar la ciutadania, sinó que hi ha de col·laborar, perquè els ciutadans afegeixen valor als serveis. Eines i recursos col·laboratius a Internet: blocs, RSS, bookmarking i filtres socials de notícies, xarxa social, wikis, etc. Hi ha diverses eines i recursos col·laboratius a Internet que afavoreixen el canvi, com ara els blocs (Wordpress, Blogger), els RSS (Bloglines, Google Reader, Thunderbird), el marcatge social (o bookmarking, com Del.icio.us), els filtres socials de notícies (Digg, Menéame) i cercadors de notícies o posts (Wikio, Blogsearch), la xarxa social (Linkedin, Facebook), els wikis, etc. Experiències web 2.0 a l’Administració Hi ha administracions, com el mateix Departament de Justícia, que ja han entrat plenament en el web 2.0. El programa Compartim n’és una bona mostra. Aquesta i altres experiències (com la plataforma e-Catalunya, etc.) conceben el servei que presten com una plataforma sobre la qual es construeix una xarxa de relacions entre el seu personal, i també amb la ciutadania. Conclusió El web 2.0 facilita la participació de tothom en un mitjà lliure. Per treure el màxim profit d’aquest nou entorn és fonamental que les organitzacions i les persones (incloses les administracions i el seu personal) adoptin una actitud col·laborativa que afavoreixi la producció i la compartició del coneixement. En l’àmbit de l’Administració ja hi ha experiències valuoses. Cal anar adquirint coneixement i confiança en l’ús de les eines que faciliten el treball en aquest nou entorn (blocs, RSS, bookmarking, cercadors, filtres socials de notícies, wikis, etc.). Servei de Difusió. Barcelona, abril de 2008\n17. 13a sessió web al CEJFE La transformació de l’aprenentatge en línia a través de la xarxa social i el vídeo Gregor Gimmy www.sclipo.com, fundador i chief executive officer (CEO) de l’empresa Sclipo. Va presentar l’acte Joan Xirau, director del Centre d’Estudis Jurídics. Sala d’actes del CEJFE, 11 de juny de 2008. 194 assistents L’educació tradicional planteja unes mancances d’infraestructura com ara la localització, la sincronia i la falta d’interacció. La web 2.0, i en concret les tecnologies de xarxa social i també de vídeo i càmera web, ens ofereixen noves oportunitats per millorar l’aprenentatge perquè permeten aprendre dels millors siguin on siguin (deslocalització), saber qui i què és el millor, reduir el cost d’avaluació, facilitar l’aprenentatge de qualsevol contingut per minoritari que sigui i guardar i trobar continguts i interaccions audiovisuals rellevants. Web 2.0 i xarxes socials Mentre que la web 1.0 permetia bàsicament rebre informació, comprar i cercar, la web 2.0 permet, a més, crear continguts (textos, fotos, àudio, vídeo) sense tenir coneixements de programació. Així mateix, facilita l’avaluació i socialització dels continguts perquè hi ha interacció entre els usuaris. Les característiques comunes de la web 2.0 són que els usuaris tenen un perfil públic propi (espai públic), poden crear i compartir continguts, i interactuar de manera pública i privada. Aquesta interacció afavoreix la promoció dels usuaris o dels continguts que aquests creen. Hi ha diferents tipus de web 2.0 segons els objectius dels usuaris: proposar i trobar continguts (digg, Technorati), promocionar-se (Blogger, Youtube, Flickr, MySpace), fomentar amistats (Facebook), aprendre i ensenyar (Sclipo), networking professional (Xing). Xarxa social+educació = Sclipo: educació social La combinació de la xarxa social amb l’objectiu d’aprendre i ensenyar ha fet d’Sclipo una empresa pionera en eduació social. Sclipo és una xarxa social en què qualsevol persona pot publicar un nombre indeterminat de vídeos (no hi ha restriccions) per tal de facilitar l’aprenentatge de qualsevol contingut, incloent-hi els minoritaris. L’avaluació dels continguts és molt extensa perquè els participants avaluen de manera directa i indirecta (visualitzacions, enviaments a amics, votacions, comentaris). Per això, saber qui és el millor és més fàcil a Sclipo perquè són els mateixos usuaris els que trien els millors continguts, la qual cosa redueix el cost d’avaluació. SclipoLive és un servei pioner que permet ensenyar de manera síncrona a través d’una càmera web i gravar els continguts i els xats (apunts indexats al vídeo de la classe), a més de desar els continguts audiovisuals i les interaccions rellevants per a poder trobar-los després fàcilment. Properament hi haurà una nova versió on hi haurà un professor per a diversos estudiants, amb la possibilitat d’afegir textos per complementar el vídeo. Conclusió La utilització bàsica d’Internet és l’aprenentatge. L’aprenentatge en línia és una oportunitat molt gran i amb molt potencial per millorar l’educació mitjançant les tecnologies de la xarxa social combinades amb el suport audiovisual. A més, permet solucions a mida per a empreses i administracions per socialitzar les bones pràctiques entre els treballadors. Servei de Difusió. Barcelona, juny de 2008\n18. 14a sessió web al CEJFE La intel·ligència col·lectiva i la web 2.0 Ricardo Baeza Yates www.dcc.uchile.cl/~rbaeza/spanish.html, director de Yahoo! Research Barcelona i Santiago de Xile. Va presentar l’acte Joan Xirau, director del Centre d’Estudis Jurídics. Sala d’actes del CEJFE, 9 d’octubre de 2008. 200 assistents La noció web 2.0. Impacte en la Internet actual Actualment, es calcula que les persones connectades són entre 1 i 2,5 mil milions, i es preveu que en siguin 5 mil milions l’any 2015; el tràfic a Internet ha augmentat 20 vegades en 5 anys, i hi ha més de 181 milions de servidors web. La web 2.0, constituïda per les xarxes socials o social media, té com a característica principal la fragmentació de la propietat dels continguts i també la fragmentació de l’accés. Característiques de la web 2.0: contingut generat per les persones i intel·ligència col·lectiva El principal ingredient de la web 2.0 és la dinàmica de la comunitat: els nous productes difuminen les distincions entre creadors, sintetitzadors i consumidors. Veiem per exemple el cas de Flickr www.flickr.com: són els mateixos usuaris els que generen els continguts, els organitzen, els distribueixen, i en desenvolupen noves funcionalitats. L’ecosistema de la web 2.0 el constitueixen els blocs; les xarxes socials com ara MySpace www.myspace.com, Facebook http://ca-es.facebook.com, Friendster www.friendster.com; la compartició d’enllaços preferits http://delicious.com; la missatgeria instantània; la compartició de fotos (Flickr) o vídeos www.youtube.com; la participació en grups http://es.groups.yahoo.com i persones responent a persones http://es.answers.yahoo.com. Corea del Sud és el país més avançat en xarxes socials. Mineria de dades d’ús del web El 2004, el periodista James Surowiecki va publicar el llibre The wisdom of crowds (la saviesa de la gent). A la web 2.0, l’extracció d’informació (mineria de dades) a partir de la saviesa de la gent millora l’experiència de l’usuari a partir de dades recopilades: és crucial per millorar la cerca a la web (rànquing dels cercadors), el contingut i l’estructura de la informació (gràcies al text àncora). Els sistemes de comunitats digitals, nova ciència emergent, i la saviesa implícita de la gent Els sistemes de comunitats digitals són una nova forma de participar, pertànyer i compartir: la web actual reflecteix l’economia i la societat en general, és científicament jove i intel·lectualment diversa. La saviesa implícita de la gent es manifesta en la folcsonomia (la classificació col·laborativa mitjançant etiquetes, tagging) i el coneixement, i té com a conseqüència la xarxa social implícita, com ara l’Open Directory Project www.dmoz.org o la Wikipedia www.wikipedia.org. En l’àmbit governamental s’han creat també comunitats digitals a diversos països. A Catalunya, destaca l’exemple del programa Compartim de gestió del coneixement i la preparació col·laborativa de la jornada anual del programa mitjançant el bloc social http://compartim.socializame.com. Conclusió Al web 2.0 el contingut és generat i compartit pels mateixos usuaris, i això té un gran impacte a Internet, però també a la societat, l’economia, el món de la publicitat, de l’educació, etc. Els actes de consum són actes implícits de producció que no requereixen un esforç incremental. Es tracta de capturar l’experiència de la gent, permetent l’assignació dinàmica de confiança a diferents persones. Servei de Difusió. Barcelona, octubre de 2008\n19. 15a sessió web al CEJFE Les persones hem de tenir identitat digital? Com construir-la Juan Freire http://juanfreire.net, expert en innovació i estratègia en xarxes i organitzacions. Va presentar l’acte Jordi Graells, coordinador de Continguts i Innovació de la Direcció General d’Atenció Ciutadana (Departament de la Presidència). Sala d’actes del CEJFE, 18 de febrer de 2009. 194 assistents La identitat digital Avui dia l’ús intensiu de les eines 2.0 i especialment dels serveis de xarxes socials fan necessari disposar d’una identitat digital per fer-nos visibles a la resta de la societat: cal que controlem quina identitat es mostra a Internet; per tant, és preferible que la gestionem nosaltres mateixos en comptes de no ser-hi presents i que siguin altres persones que ens la gestionin. Aprenentatge i construcció de la identitat digital La construcció de la identitat digital forma part del procés d’aprenentatge en la cultura digital. Ens encaminem cap a un context amb una identitat híbrida (física i digital) però no tenim dues identitats, sinó que la nostra identitat és única, encara que a vegades és difícil discriminar l’àmbit personal de l’àmbit professional. Els adolescents ja només perceben una única identitat. Un estudi fet l’any 2008 als Estats Units sobre l’ús que els adolescents fan dels mitjans digitals conclou que els adolescents es relacionen en dos tipus de comunitats: a) xarxes locals d’amics, com una extensió de les relacions físiques, mitjançant trucades, sms, missatgeria instantània, i b) xarxes d’interès, d’abast global, on es relacionen amb altres persones amb interessos similars i és en aquestes xarxes on desenvolupen les capacitats creatives (escriptura de blocs, publicació de vídeos, etc.), guanyen visibilitat i reputació. Els adolescents participen a la xarxa de tres maneres diferents: 1) per passar-hi l’estona (hanging out); 2) per cercar-hi informació sense un objectiu específic (messing around), i 3) s’apropien de la tecnologia, en fan un ús autònom i especialitzat (geeking out). Hi ha dues maneres d’entendre Internet: com un gran espai escombraria (jocs, informació inexacta, publicitat...) o com un espai d’aprenentatge i socialització. Segons el nostre procés d’aprenentatge, ens situarem en una banda o en l’altra. Per construir la identitat digital no són tan importants els instruments que fem servir sinó per a què els fem servir. La concepció de les competències digitals ha evolucionat: s’ha passat d’un enfocament tecnològic (anys 90 – primers 2000) a un enfocament comunicatiu social i participatiu (des de 2003). Conclusió - No hi ha normes per construir i controlar la identitat digital; és un procés d’aprenentatge individual. Encara s’han de definir les regles del joc. - Cal anar en compte amb la informació que publiquem, que per si sola pot no voler dir res però es pot fer mineria de dades i establir patrons. - Si no és té una identitat digital creada és més fàcil suplantar-la. - La identitat digital també afecta les organitzacions; per tant, l’Administració també ha de construir la seva pròpia identitat i ha de saber què vol transmetre a la ciutadania. L’Administració també ha de formar els treballadors perquè ells mateixos sàpiguen construir la seva identitat i que aquesta reverteixi en l’organització. I això és especialment necessari per a aquells organismes que estiguin immersos en projectes de xarxes socials i treball col·laboratiu. Generalitat de Catalunya. Barcelona, febrer de 2009\n20. 16a sessió web al CEJFE Darwin a la societat de la informació: adaptació (i beneficis) o extinció Ismael Peña-López http://ictlogy.net, professor de la Universitat Oberta de Catalunya i expert en tecnologies de la informació i la comunicació per al desenvolupament (ICT4D) i l’aprenentatge digital. Va presentar l’acte Marta Continente, directora general d’Atenció Ciutadana del Departament de la Presidència. Sala d’actes del CEJFE, 10 de juny de 2009. 163 assistents Cap a una societat del coneixement El paradigma econòmic de la societat industrial es basa en la gestió de recursos escassos i dels costos de transacció, i el món s’articula i defineix segons aquests dos paràmetres. L’accés a Internet i l’ús extensiu de les TIC està configurant una economia cada cop més basada en el coneixement, amb estructures orgàniques horitzontals i en la qual la informació és abundant, es distribueix a costos pràcticament nuls, és multidireccional i accessible a tothom. Com la ciutadania i les institucions han d’afrontar aquests canvis? Adaptar-se o extingir-se L’alfabetització tecnològica i la competència digital no ens allunyaran del risc d’exclusió social si no som capaços de ser estructuralment rellevants per al sistema i crear valor a la societat. I això val tant per a empreses i ciutadans com per a institucions. Si volem sobreviure no ens hem de limitar a ser mers executors o usuaris de les TIC. Hem de saber autoprogramar-nos i anar evolucionant per adaptar-nos als continus canvis. Seguint la teoria evolutiva de Darwin podem dir que aquells que no s’adaptin al nou entorn estan condemnats a extingir-se. Algunes empreses o institucions desapareixeran de cop, altres s’aniran apagant a poc a poc, i a d’altres els costarà força anys adaptar-se a les competències i exigències de la societat de la informació. En aquest procés adaptatiu s’haurà de tornar a repensar la manera com ensenyem, treballem i ens relacionem. I és aquí on les institucions tenen un paper crucial. Cal que des dels governs, a més de l’alfabetització tecnològica i multimèdia i la presència digital, s’impulsin polítiques adequades que ajudin la ciutadania i les empreses a veure la utilitat d’entrar a la societat de la informació (estratègies pull), de manera que comparteixin la necessitat d’integrar-se en aquest nou model social i estructural per no quedar-se fora de joc. Si se’n veu la utilitat, s’accepten de bon grat els canvis. Conclusions - La societat actual està basada en el coneixement, abundant i de baix cost, per oposició a la societat industrial, basada en l’escassetat de recursos i els costos de transacció. - L’alfabetització tecnològica i multimèdia són elements que faciliten la integració en el nou model de societat del coneixement, però per evitar l’exclusió social cal consciència digital i crear valor a la societat. - La nostra supervivència passa per adaptar-nos als canvis i ser estructuralment rellevants per al sistema. - Ciutadans i institucions han d’interactuar estretament per repensar i remodelar tots els àmbits de la vida quotidiana, d’acord amb les noves necessitats. - Les polítiques institucionals basades en estratègies pull són cabdals per provocar un canvi d’actitud. Generalitat de Catalunya. Barcelona, juny de 2009\n21. 17a sessió web al CEJFE Treballar en xarxa a l’Administració: per on començar? Genís Roca www.genisroca.cat, especialista en estratègia i Internet. Va presentar l’acte Roser Bach, directora del CEJFE, i Marta Continente, directora general d’Atenció Ciutadana. Sala d’actes del CEJFE, 14 d’octubre de 2009. 213 assistents La sessió, amb un format diferent de les anteriors, va ser molt participativa. Genís Roca va fer de conductor de la sessió després de l’intens debat que es va produir, abans de la sessió web, a Internet: a l’espai habilitat al Facebook, a diferents blocs i també a Twitter. Hi va haver més de 100 participants i més de 200 aportacions. Genís Roca va elaborar el guió de la sessió a partir d’aquestes aportacions i, després d’analitzar-les i classificar-les, va proposar una reflexió sobre què entenem per Administració 2.0 i va encetar un debat centrat en cinc temes. L’entorn La ciutadania no demana projectes 2.0, el que vol és una Administració eficient i àgil, tot i que també hi ha una part de la societat immersa en el 2.0 que demana relacionar-s’hi d’una manera directa. A més, l’Administració no ha d’esperar que la societat demani projectes 2.0, ha d’avançar-s’hi. L’intorn (organització interna de l’Administració, segons Genís Roca) L’ús i la implantació de les eines 2.0 no és una prioritat tan gran com, per exemple, la digitalització de processos, que cal dur a terme abans del 2010 d’acord amb la Llei 11/2007. Els projectes 2.0 també generen una certa por a les crítiques i a no poder atendre correctament les peticions de la ciutadania. Els projectes Abans de posar en marxa un projecte 2.0, cal tenir clars els objectius, observar l’entorn i esbrinar si hi ha projectes semblants perquè potser només s’han d’adaptar o s’hi ha de donar un enfocament diferent. A més, els projectes estan en evolució contínua i en versió beta permanent. Els lideratges Els projectes 2.0 han de combinar jerarquia i meritocràcia, és a dir, han de tenir un doble lideratge: un cap jeràrquic que entengui el projecte i faciliti els recursos necessaris i un líder del projecte que dinamitzi la xarxa. Cal fer veure als directius que el treball en xarxa aporta un valor afegit i per a això s’han d’establir les mètriques adequades. La legalitat L’Administració ja usa de manera profitosa eines 2.0; només ha de tenir cura de la informació que publica en plataformes externes, ja que hi ha continguts que no s’han de fer públics (com ara dades personals). Conclusions Per concloure, Genís Roca va triar tres frases que exemplifiquen els ingredients necessaris per tirar endavant projectes 2.0 a l’Administració: - Si vols fer un projecte 2.0, detecta, alia i suma. - Cal lideratge, valors i metodologia. - Si vols impulsar un projecte 2.0 a l’Administració... paciència. Generalitat de Catalunya. Barcelona, octubre de 2009\n22. 18a sessió web al CEJFE Noves formes de comunicació institucional Jordi Segarra www.stpolitics.com, consultor en comunicació política i institucional. Va presentar l’acte Marta Continente, directora general d’Atenció Ciutadana del Departament de la Presidència. Sala d’actes del CEJFE, 19 de gener de 2010. 200 assistents La tecnologia només és una eina La tecnologia és un instrument al servei d’una estratègia. Avui dia disposem de moltes eines per comunicar-nos, però abans de res cal investigar: cal saber què es vol, com es vol o com es pot fer i, a partir d’aquí, fer-ho. Per això és indispensable conèixer el públic (target) i l’entorn. Cal conèixer quin és el target perquè la política és local, però també personal. Això es fa a partir del que s’anomena microtargeting: identificar el públic al qual ens adrecem a través de diverses eines, com ara el buzz monitoring (rastreja les converses i les tendències socials als fòrums, xarxes socials, etc); xarxes socials especialitzades; mineria de dades; implantació territorial offline (a través de líders locals, de persones capaces d’influir i en qui es confia de manera natural). Copiar i enganxar no funciona No s’han de copiar estratègies de comunicació exitoses, sinó que és més rendible adaptar al nostre context el que haguem après d’altres. Diàleg/conversa en lloc de monòleg La comunicació externa i interna de les organitzacions s’ha de basar en la generació d’informació, debat i participació All politics is personal Els missatges ja no s’adrecen a un grup sinó a una persona. La tecnologia ens permet la creació i difusió audiovisual directa de la ciutadania. La multiplicació del mercat mediàtic permet una major personalització. A través de la tecnologia, podem segmentar individualitzadament el nostre públic. La política, però, encara no és 100% viral, ja que encara dominen socialment els mitjans tradicionals. Les tendències de futur són la geolocalització, l’especialització dels mitjans socials i la transformació dels mitjans tradicionals. Sense emoció no hi ha reacció A la política, l’emoció sempre guanya la raó. El que fa que els electors creguin en un tema o vulguin un canvi, no són noves informacions, sinó noves emocions. De l’esfera pública a l’espora pública El polític ha d’usar els mitjans per comunicar-se amb les persones. No hi ha d’haver només un programa sinó també calen emocions, xarxes socials i connexió amb les persones. Conclusions - Cal una raó, un missatge amb història (storytelling), una emoció, una espurna (momentum). - S’ha d’usar el llenguatge i el canal adequats. - Cal mobilitzar les persones: no s’han d’intentar convèncer, s’han d’involucrar i motivar. Generalitat de Catalunya. Barcelona, gener de 2010\n23. 19a sessió web al CEJFE Lideratge institucional a la xarxa Antoni Gutiérrez-Rubí www.gutierrez-rubi.es, assessor de comunicació política i consultor polític. Va presentar l’acte Marta Continente, directora general d’Atenció Ciutadana del Departament de la Presidència. Sala d’actes del CEJFE, 9 de març de 2010. 148 assistents Context La societat actual està en un procés de transformació: els canvis són socials i econòmics, però també culturals, relacionals i geopolítics. En aquest context, l’Administració és vista amb prejudicis i tòpics davant d’una societat cada cop més exigent: canvien els conceptes (valor-preu, ocupació-feina, habilitats-professió) i sorgeixen nous actors: ciutadans connectats, activistes digitals, e-consumidors... que esperen qualitat dels serveis, respostes ràpides, transparència i possibilitat de participació. L’Administració no ha de fer màrqueting, sinó que ha de conversar amb aquests nous actors. Lideratge institucional a la xarxa: les idees són poder En aquest nou context de societat digital, la comunicació tradicional no és suficient per mantenir un diàleg amb el ciutadà i satisfer les seves demandes. El discurs únic ja no és possible, com ho demostren les xarxes socials. La relació de poder ha canviat, ja no és jeràrquica: la identitat digital depèn de la reputació; per això cal ser present a la xarxa aportant idees i informació de valor i apostar per la cocreació amb els prestadors de serveis i amb la ciutadania. Ara el poder és agilitat, rapidesa, creativitat i idees amb valor. El poder ja no és posició sinó presència i la presència configura la posició. Recursos - Gabinets de premsa virtual. - Nous espais web oberts, optimitzats per a cercadors i amb personalització dels continguts. - Repositoris digitals amplis i bases de dades obertes. - Ús d’eines 2.0. - Monitoratge de la presència de la institució a Internet i de les respostes als ciutadans. Idees clau: la comunicació 1.0 amb eines 2.0 està condemnada al fracàs El canvi no és tecnològic, és cultural i implica una nova cultura de la comunicació i un model organitzatiu diferent que impulsi el talent creatiu: la creació col·laborativa i la intel·ligència col·lectiva. Conclusions: no va de maquillatge, va de canvi - L’Administració ha de respondre amb transparència les demandes d’una societat cada cop més crítica i exigent. - L’objectiu de la informació no és detectar el poder sinó compartir-la per millorar i canviar les coses. - Innovar no és fer una cosa que no feies abans, sinó fer una cosa nova que necessites aprendre. - La innovació comporta el plaer d’aprendre, però també de saber i de compartir. Això ens farà millor professionals, millors persones i serem més feliços. Generalitat de Catalunya. Barcelona, març de 2010\n24. 20a sessió web al CEJFE Competències digitals i aprenentatge Boris Mir www.xtec.cat/~bmir, professor d’educació secundària i actualment integrant de l’equip impulsor del Projecte EDUCAT1x1. Va presentar l’acte Marta Continente, directora general d’Atenció Ciutadana. Sala d’actes del CEJFE, 11 de maig de 2010. 124 assistents 1. Escola i aprenentatge A les aules catalanes hi ha 1.180.460 alumnes; 62.805 docents en centres públics, i 4.373 centres, entre públics, concertats i privats. L’escola té la funció no exclusiva de l’aprenentatge, però també té la funció no exclusiva de la custòdia i la socialització; funcions que sembla que no disminuiran, ans al contrari. L’escola no és només un servei, és una institució, per això la satisfacció de l'usuari està sempre subordinada al grau de respecte als principis educatius i ètics que fonamenten la institució escolar. 2. Les competències transversals en el nou sistema educatiu Tant la Llei d’educació (2006), estatal, com els decrets 142 i 143/2007 d’àmbit català, incorporen en els nous currículums educatius competències transversals i específiques, una de les quals és el tractament de la informació i la competència digital. Aquest aprenentatge basat en competències representa l’ús integrat i estratègic de capacitats diverses en situacions reals, contextualitzades i no escolars i comporta uns canvis en les pràctiques docents que no es poden decretar. Tot plegat fa considerar que estem en un moment de transició entre models diferents que demanaran canvis de major abast. 3. La competència digital: aprenentatge, informació, comunicació, cultura digital i tecnologia Hi ha diverses visions i tendències quan parlem de competència digital, però moltes tenen una base comuna, una música de fons que va convergint en unes dimensions clau que comprendrien aprenentatge, informació, comunicació, cultura digital i tecnologia. La competència digital ha de combinar coneixements, habilitats i capacitats, en conjunció amb valors i actituds, per assolir objectius amb eficàcia i eficiència en contextos i amb eines digitals. La competència digital cobra sentit si és abordada des del marc del saber. I com que forma part del coneixement, es pot aprendre i ensenyar. Un competent digital ha de ser capaç d’aprendre, de generar coneixement, amb eines i en entorns digitals, però també ha de saber tractar i avaluar informació, s’ha de saber comunicar, relacionar i col·laborar, ha d’actuar de manera responsable, cívica i segura, i, naturalment, també ha de saber utilitzar les eines, no tant cap programari concret, sinó el sòcol comú que hi ha darrera de les eines. 4. Innovació i gestió del canvi educatiu La Llei d’educació de Catalunya de 2009 proposa canvis en l’organització i la gestió dels recursos humans i econòmics dels centres, i preveu un increment progressiu de la despesa en educació. Les innovacions educatives han de ser escalables perquè puguin tenir un impacte generalitzat. No n’hi ha prou amb millorar les infraestructures tecnològiques, sinó que cal una decidida gestió del canvi que impliqui els docents i que els ajudi a apropiar-se del nou context digital. Potser hem de ser modestos en els canvis per assegurar la implicació de tothom. Conclusions - La competència digital és l’ús estratègic de capacitats en cinc àmbits: aprenentatge, informació, comunicació, cultura digital i tecnologia. - La introducció massiva de tecnologia a les aules no assegura l’aprenentatge de la competència digital, però crea les condicions per fer-la possible. - L’escola no pot canviar-se a si mateixa, necessita l’ajuda de tota la societat. - Els canvis es produeixen fent-los. No podem esperar a tenir les condicions perfectes per començar, les condicions les anirem creant a mesura que anem canviant i millorant. Generalitat de Catalunya. Barcelona, maig de 2010\n25. 21a sessió web al CEJFE Intel·ligència competitiva a l’Administració Ramon Maspons, professor, investigador i especialista en intel·ligència competitiva. Va presentar l’acte Marta Continente, directora general d’Atenció Ciutadana. Sala d’actes del CEJFE, 19 d’octubre de 2010. 186 assistents De la societat postindustrial a la societat del coneixement En la societat del coneixement hi ha una gran acumulació d’informació i cada vegada tenim més problemes per captar-la, tractar-la i analitzar-la. Les activitats d'intel·ligència ens ajuden a identificar les nostres necessitats d'informació (si hi és i on cal anar-la a buscar). En el nostre país, però, no hi ha cultura informacional ni es destinen els recursos necessaris per a la captura i tractament de la informació com fan altres països del nostre entorn. S’entén per intel·ligència competitiva el procés d'obtenció, anàlisi, interpretació i difusió de la informació de valor estratègic sobre la societat i els competidors. La intel·ligència competitiva pot augmentar els beneficis de l’organització a curt termini millorant la qualitat de la presa de decisions i pot incrementar els beneficis a llarg termini donant pautes a la gestió per prendre decisions estratègiques que intensifiquin la satisfacció dels clients. Tradicionalment les organitzacions han centrat els seus esforços a difondre la informació de l’empresa cap a fora. Però, actualment, en un entorn complex a causa dels canvis tecnològics constants, la globalització dels mercats i la desmassificació (personalització dels productes), les organitzacions han de ser més obertes. Tant proveïdors com clients i també tot l’entorn de l’empresa són fonts d’innovació. Qualsevol organització ha de respondre unes preguntes bàsiques d’enfocament de la intel·ligència de l’organització: quina informació es busca, on la trobem, com la comuniquem, a qui la dirigim i quins recursos s’hi destinen. A més, cal identificar els possibles canvis que es puguin produir a l’entorn per tenir més marge de maniobra per actuar. Les activitats d’intel·ligència a l’Administració El sector públic ha d’aplicar la intel·ligència competitiva de forma efectiva. La principal diferència amb el sector privat és la manca de benefici com a element motivador. Els incentius es relacionen més amb la gestió de pressupost (mesures input) que en les mesures de resultats. Anem cap a organitzacions obertes on proveïdors i clients són font d’innovació i d’informació. Hi ha organitzacions obertes que busquen les solucions directament a l’entorn: creen comunitats virtuals per obtenir respostes. Les estratègies han de ser més efectives i amb costos eficients. Les organitzacions públiques també tenen clients, però la relació amb ells és diferent ja que poden tenir agents (stakeholders) en les seves cadenes de valor, i competidors (competència pel finançament, pel personal, pels usuaris, per la influència i el prestigi...). Conclusions - Les necessitats informacionals han d’estar alineades amb l’estratègia de l’organització. - Les organitzacions públiques com a receptores de diferents punts d’entrada d’informació han de poder desenvolupar eines d’anàlisi d’informació que permetin prestar els serveis de manera més eficient. - La intel·ligència competitiva encaixa en el sector públic només si maximitza el valor dels agents que participen en el procés. Generalitat de Catalunya. Barcelona, octubre de 2010\n26. 22a sessió web al CEJFE Community managers a l’Administració? Com han de ser José Antonio Gallego, fundador i president d’Aerco. Va presentar l’acte Ignasi Genovès, director general d’Atenció Ciutadana i Difusió, i Roser Bach, directora del CEJFE. Sala d’actes del CEJFE, 1 de febrer de 2011. 180 assistents + 52 assistents per streaming La crisi impulsa una transformació social Al llarg de la història s’han produït moltes crisis, que han impulsat una transformació social. La societat en els moments de crisi entén que no pot confiar en els motors socials i econòmics existents perquè no són prou àgils. Actualment, hi ha eines 2.0, mitjans socials, que faciliten aquesta transformació, impulsada per la gent; ja no és només el canvi d’unes elits per unes altres. Exemples d’eines: Ushahidi, Flood aid... i, a l’Administració pública, BlueServo, que posa en mans de la comunitat el control de la frontera entre els Estats Units i Mèxic. Els estats poden impulsar l’ús de les tecnologies socials, com la majoria dels països anglosaxons, o posar-hi fre, tant si no fan res com si ho fan a destemps. Claus de l’èxit dels projectes de mitjans socials a l’Administració - Formació dels participants i un marc normatiu clar: els empleats públics han de saber com funcionen, com poden col·laborar-hi i com hi poden aportar valor (p.e. Guia d’usos i estil a les xarxes socials de la Generalitat). És molt important tolerar l’error benintencionat. - Col·laboració interna: cal una comunicació interdepartamental clara, que necessita implicació i eines a l’abast de tothom que ho permetin - Crear valor: oferir informació de qualitat i no fer només notes de premsa - Meritocràcia, reputació: qui s’hi involucra i fa és més respectat - Escolta activa i canvi intern: cal escoltar què diu l’usuari i partir d’aquí transformar. - Estratègia definida: què volem? com ho mesurarem? Qualsevol projecte d’una organització ha d’aconseguir, com a mínim, una d’aquestes finalitat: rebaixar costos, incrementar les fonts actuals d’ingressos o crear noves fonts d’ingressos. Rellevància de les mètriques Cal mesurar els beneficis que aporten els mitjans socials: les mètriques poden ser d’activitat (pàgines vistes, visitants únics...), de màrqueting i vendes, de suport al client, de desenvolupament del producte (p.e. nombre d’idees per a nous productes) i de recursos humans (p.e. ràtio de temps per empleat). Rol del community manager La comunitat és l’objectiu del community manager, que sap que està fent bé la seva feina quan es converteix en un personatge incòmode, qüestiona la forma habitual de fer les coses, obté un reconeixement dels seus companys més gran del que comporta el seu rang, li consulten temes, passant per sobre de jerarquies i departaments, i aconsegueix portar alguna de les seves idees a la pràctica. El cicle professional del community manager, segons Jeremiah Owyang, passa per diferents fases: despertar, ascensió, tempesta de conflictes culturals i decisió de continuïtat (esdevenir una àrea de suport al client o fer créixer el projecte i permetre que sigui escalable). El community manager ha de dur a terme 5 tasques: - Escoltar, la tasca fonamental. - Fer circular la informació internament. - Explicar la posició de l’empresa o l’Administració pública. - Identificar líders dins i fora de l’empresa i motivar-los. - Trobar noves vies de comunicació empresa / comunitat. Generalitat de Catalunya. Barcelona, febrer de 2011\n27. 23a sessió web al CEJFE De Pau a Pau: Internet per aprendre i emprendre Genís Roca presenta i entrevista Pau Argelaguet i Aleix Pujadas, estudiants de 3r d’ESO autors d’un bloc, i també Jordi Collell, cap de comunicació d’EyeOS. Sala d’actes del CEJFE, 8 de març de 2011. 175 assistents Internet per al creixement personal Els fundadors d’EyeOS van començar el seu projecte amb 16 o 17 anys (en principi, com un escriptori web). Els estudiants d’ESO (Pau, Aleix i Enric) tenen entre 13 i 14 anys, i el que volen és oferir als usuaris programari que els ajudi a resoldre els seus problemes, compartir el seu coneixement. Internet per al desenvolupament professional Pau Argelaguet i Aleix Pujadas no es plantegen fer negoci amb el seu bloc. Sí que valoren, però, la inclusió de bàners publicitaris per finançar-se el servidor i poder millorar-ne els continguts. Tenen 150 usuaris únics diaris, i el bloc s’actualitza diàriament, amb coneixements propis o producte de la recerca d’informació. Tot el programari que ofereixen és lliure o gratuït, les imatges són pròpies i està publicat amb llicència Creative Commons. EyeOS, en canvi, és una empresa que demostra que es pot fer negoci amb el programari de codi obert, que genera una facturació anual d’aproximadament 1 milió d’euros, en la qual participen 17.000 persones de 64 països, i que té 64 departaments (per àmbits culturals/lingüístics i geogràfics). Tant els estudiants com Jordi Collell admeten que l’anglès és la llengua vehicular a Internet, i EyeOs funciona bàsicament en aquesta llengua per poder tenir l’abast global de què gaudeix. Internet per al treball i els projectes. El cas d’EyeOS EyeOS ha fet un creixement exponencial des que el 2005 va publicar els seus codis a Internet: tothom el pot agafar i modificar-lo amb l’única condició que el torni a posar a disposició de tothom. Jordi Collell ofereix una sèrie de consells per passar de ser un grup a ser un projecte global: no perdre el cap (no treballar en espera d’una adquisició multimilionària), créixer de manera esglaonada (saber en tot moment qui ets, on ets i què saps) i disposar de persones amb la formació acadèmica adequada (no només cal saber programar, malgrat que aquesta habilitat és la base, sinó que calen moltes altres qualitats). El projecte més important d’EyeOS és anar cap a la virtualització d’aplicacions en el núvol. L’entrada de capital risc pot comportar un canvi d’ADN a l’empresa. Internet com a espai de relació/participació amb l’Administració Internet és un espai on es generen sentiments d’identitat i pertinença. Les administracions han de tenir en compte que, a l’hora de demanar i poder aprofitar la participació ciutadana, han de fer-ho tant amb els continguts digitals com amb els continguts analògics. Els estudiants es queixen de la poca preparació del professorat pel que fa a les TIC. Segons Genís Roca no es pot pretendre que un col·lectiu de més de 60.000 persones es normalitzi en tan pocs anys, i que l’ús de les TIC no depèn tant de l’edat com de les necessitats. Generalitat de Catalunya. Barcelona, març de 2011\n28. 24a sessió web al CEJFE L’obertura de dades (open data) a Catalunya José Manuel Alonso, program manager de la World Wide Web Foundation, codirector del Grup d’eGovernment al Consorci W3C i membre del CTIC. Va presentar l’acte, Ignasi Genovès, director general d’Atenció Ciutadana i Difusió. Sala d’actes del CEJFE, 25 de maig de 2011. 210 assistents Els canvis en les relacions entre les administracions públiques, la ciutadania i les empreses Fins a l’eclosió de l’open data, la informació facilitada en les diverses pàgines web per les administracions era insuficient: s’acusava l’Administració de tenir visió de túnel, de no tenir en compte les necessitats de la ciutadania. En l’anomenat cas Birmingham, els ciutadans van crear el web que els hagués agradat que tingués el seu ajuntament. Però tot va començar a canviar quan la Biblioteca del Congrés dels EUA i Flickr van fer un projecte pilot d’obertura de dades i van publicar al portal fotografies del fons de la biblioteca: va comportar un retorn inesperat per part de la ciutadania, la qual cosa els va permetre millorar el servei. La importància de la informació del sector públic El sector públic genera quantitats ingents d’informació. Alliberar aquestes dades significa tornar-les als seus autèntics propietaris: la ciutadania. A més, la millor manera de reutilitzar les dades sempre se li acudirà a algú extern. La reutilització de les dades per part de ciutadans i empreses és totalment legítima, perquè és una font d’innovació que permet generar riquesa econòmica i social. Exemples d’iniciatives i aplicacions amb dades obertes procedents de tot el món En són molts, i molt diversos. Es localitzen sobretot a Europa i Amèrica del Nord. Per destacar-ne uns quants: aplicacions per a mòbils a París i Barcelona que informen sobre els serveis del metro; a Madrid, un servei informatiu sobre els nivells de pol·lució ambiental, que transforma les dades en gràfics; a l’àrea de la badia de San Francisco, un desenvolupament sobre rutes de transport públic, i també als EUA, una aplicació interactiva que mostra la despesa pública en tecnologia. Els dos països més avançats en dades obertes –perquè en van ser pioners– són els EUA i el Regne Unit. Com desenvolupar i implantar una estratègia de dades obertes amb èxit cercant l’excel·lència tecnològica Cal disposar d’una estratègia de govern (interna i externa), de metodologia (per identificar les dades adients, publicar-les i consumir-les) i de capacitat de dinamització dels projectes. Tim Berners-Lee va establir 5 nivells d’excel·lència tecnològica en dades obertes. El nivell mínim (1) consisteix simplement a posar materials al web; el nivell màxim (5) conté dades estructurades, formats no propietaris, URL que identifiquen dades i enllaços de dades amb dades d’altres llocs (mashups). El primer nivell és molt més barat d’assolir, però el darrer acaba obtenint molt més retorn de la inversió (ROI) a mitjà i llarg termini mitjançant l’optimització del reaprofitament. Obertura de dades a Catalunya. Antecedents, situació actual i perspectives de futur A Catalunya, la cultura d’obertura i reutilització de dades ja té història. El juny de 2007, el Departament de Justícia va publicar el primer llibre amb llicència Creative Commons. Hi ha molts exemples de dades obertes que estan recollits al portal Dades obertes gencat. Pel que fa a la reutilització de dades pel sector privat, s’han desenvolupat amb èxit diverses aplicacions, com ara una per a mòbils sobre realitat augmentada d’equipaments públics, una altra sobre informació meteorològica per a Android. Els objectius estratègics de gencat són el canvi de negoci, el foment de la reutilització de dades i un nou model tecnològic i de publicació. Pel que fa a l’escala establerta per Berners-Lee, gencat ja és en el nivell 4, i s’està treballant en la bona direcció per assolir el nivell 5. Perquè això sigui possible cal estandarditzar les bones pràctiques i que tothom treballi en la mateixa direcció. Generalitat de Catalunya. Barcelona, maig de 2011\n29. 25a sessió web al CEJFE Emprendre a l’Administració? Dídac Lee, emprenedor, conseller delegat del grup d’empreses tecnològiques Inspirit, i membre de la Junta Directiva del FC Barcelona. Va presentar l’acte Ignasi Genovès, director general d’Atenció Ciutadana i Difusió, i Xavier Hernández, director del CEJFE. Sala d’actes del CEJFE, 19 d’octubre de 2011. 193 assistents + 74 assistents per streaming Emprendre per innovar en tot tipus d’organitzacions Una interpretació errònia dels caràcters xinesos ha estès la idea que la paraula crisi en mandarí està composta per les paraules perill i oportunitat. Però el cert és que la idea és absolutament vàlida: en un moment de canvi de paradigma (que afecta totes les organitzacions, privades i públiques), la crisi ha de ser una oportunitat per assumir que la innovació és l’eina clau de què disposem per donar-li la volta a la situació, una innovació entesa com un procés de canvi cultural, operacional i estratègic. I aquests canvis comporten inevitablement perills, però un emprenedor és aquella persona que tira endavant una idea assumint els riscos. De fet, l’hàbitat natural de l’emprenedor és la crisi. Trets per esdevenir un bon emprenedor Les cinc lliçons són: 1. Normal o habitual no s’ha de confondre amb correcte: cal informar-se molt bé sobre les característiques de l’entorn on es vol actuar, i conèixer també com són les persones amb qui s’haurà de treballar. 2. No busquis excuses! Les excuses són el principal enemic del progrés. Quan les coses no surten bé, no s’han de buscar culpables, sinó que s’han de buscar solucions. 3. No hi ha persones poc productives, sinó persones que no han trobat la seva motivació. Saber motivar les persones és clau per a un emprenedor, i la motivació no sempre ha de ser únicament de caràcter econòmic. De vegades, les mancances es compensen amb la passió. 4. Sempre que hem sortit de la zona de confort, hem fet un salt qualitatiu. Cal atrevir-se a anar més enllà i fer aquest salt. 5. Els límits els posa la teva ment! Cal tenir en compte que els límits a allò que som capaços de fer els posem nosaltres mateixos. Les condicions bàsiques perquè es pugui generar innovació rauen a localitzar idees bones, trobar persones capaces de gestionar aquestes idees, i respectar-les tal com són: els genis fan que les coses poc freqüents puguin succeir. Treballar en equips petits facilita tot aquest procés. Com emprendre a l’Administració Emprendre o innovar sempre és difícil tant a l’Administració com a les empreses perquè es tracta de gestionar persones per a un canvi. No obstant això, l’Administració pública presenta unes característiques especials que fan que, de vegades, la innovació pugui ser més complicada i més lenta. Per exemple, és habitual trobar-hi gent instal·lada a la zona de confort, i que l’estructura jeràrquica dificulti la generació d’innovació per la inèrcia que segueix de fa molts anys. Cal tenir en compte que sovint se surt a la força de la zona de confort, quan la situació és molt negativa. La sortida de la zona de confort, malgrat ser incòmoda i fins i tot dolorosa, comporta sempre un salt qualitatiu. De vegades val més demanar perdó que demanar permís, i és molt important saber presentar als superiors les idees en termes de valor, de rendiment i retorn per a l’organització i per als ciutadans. Cal tenir molt present que l’Administració treballa per a la ciutadania, que és qui l’obliga perquè, amb els seus recursos, li acabi oferint millors serveis. Generalitat de Catalunya. Barcelona, octubre de 2011\n30. 26a sessió web La política a l’era de les xarxes Daniel Innerarity, catedràtic de filosofia política i social, investigador de la fundació Ikerbasque i director de l'Institut de Governança Democràtica. Va presentar l’acte Ignasi Genovès, director general d’Atenció Ciutadana i Difusió, i Jesús Martínez, en representació del director del CEJFE. Sala d’actes del CEJFE, 25 de gener de 2012. 134 assistents + 27 assistents per streaming. Al començament de la seva intervenció, Innerarity reconeix que, amb un ús intel·ligent i basat en els valors, Internet i les xarxes socials poden col·laborar a millorar la societat, les institucions i les persones. Adverteix, però, que la seva ponència vol fer reflexionar l’audiència sobre els límits, els tòpics i els perills associats a aquesta realitat. Una tensió democràtica Tenim la convicció que el poder és potencialment perillós, per la qual cosa cal establir tota una sèrie de garanties per controlar-lo. Però el problema actual és precisament que el poder és feble: davant els mercats financers, davant la ciutadania (és massa pendent de les enquestes). També ens trobem amb la convicció generalitzada –i errònia– de pensar que els polítics no saben com resoldre els problemes, mentre que la ciutadania –via l’apoderament i coneixement col·lectiu de les xarxes socials– sí que té les respostes adequades als diversos desafiaments. La democràcia està basada en una tensió –inevitable– entre les institucions del poder i el carrer. Al carrer hi ha impulsos constructors i destructors, per la qual cosa cal la presència organitzadora i reguladora de les institucions. La utopia de la desintermediació La fascinació sense mesura per les xarxes socials produeix la demonització de qualsevol figura d’intermediació. I els polítics són intermediaris per naturalesa. La utopia es basa en el convenciment que tot està a l’abast d’un clic, la qual cosa comporta una democratització de les competències en tots els àmbits. De fet, aquest ideal de desintermediació és un concepte fonamental del neoliberalisme, que a nivell econòmic es tradueix a creure que els mercats s’autoregulen; tots hem pogut comprovar que no és així. Tampoc la ciutadania no s’autoregula. Cal construir figures mediadores menys rígides, però la mediació és imprescindible. Les urnes i els somnis “Els nostres somnis no hi caben a les vostres urnes”, era un dels eslògans del moviment dels indignats. El problema és que, sovint, els somnis d’uns són els malsons d’altres. La política és sempre decebedora, perquè la seva clau és tenir una bona segona opció, més moderada; si aquesta segona opció és massa a prop de la primera estem davant del fanatisme. A la política és crucial el compromís i tenir clar què és el que estàs disposat a perdre davant l’adversari. La funció de la política és disciplinar els somnis. El perill d’Internet és que permet la creació d’espais totalment homogenis, que afavoreixen la radicalització i la creació de grups de pressió, que assetgen tots els partits polítics. Paradoxes de l’autodeterminació democràtica Pensar que els governats són iguals que els governants és fals, perquè no poden coincidir mai de manera absoluta. Al llarg de la història, tota innovació tecnològica ha vingut acompanyada d’una utopia social. El ciberutopisme (creença ingènua del poder emancipatori de la informació en línia) és compartit igualment per l’espectre polític de dretes (confiança en la derrota del comunisme) i el d’esquerres (confiança en l’assoliment dels valors de 1968). Desenredar una il·lusió La tecnologia pot mobilitzar, però no crear estructures: una cosa és comunicar, i una altra manar i prendre decisions difícils. Internet no elimina les relacions de poder, les transforma: les jerarquies socials i econòmiques hi són sobrerepresentades. També és utòpic pensar que no hi ha censura: els cercadors adrecen i condicionen el tràfic a la xarxa. És evident que la política ja no pot ser igual que abans, però encara no s’ha materialitzat el canvi efectiu. Generalitat de Catalunya. Barcelona, gener de 2012


Lesmes defensa el tribunal de 'La Manada' i critica les "desqualificacions"\nLesmes critica les "desqualificacions" al tribunal.\nEl president del Tribunal Suprem i del Consell General del Poder Judicial, Carlos Lesmes, ha defensat avui la feina dels jutges encarregats de jutjar el cas de 'La Manada' i ha afegit que el tribunal va valorar "minuciosament" tots els elements de prova aportats per les parts.\nLa sentència de 'La Manada' descarta la violació per absència de violència\nLesmes ha emès un comunicat davant l'onada de crítiques que ha rebut la sentència dictada ahir per l'Audiència de Navarra en la qual va condemnar als cinc acusats per abusar sexualment d'una noia en els sanfermines de 2016, però els va absoldre del delicte de violació.\nEl president del Suprem i de l'òrgan de govern dels jutges ha criticat especialment les "desqualificacions" abocades per persones amb responsabilitats públiques i ha advertit que, amb elles, "es compromet greument" la confiança que el sistema de justícia "mereix de els ciutadans ".\nPer Lesmes, el tribunal va valorar les proves aportades d'acord amb el que estableix la llei i de conformitat amb la jurisprudència que resulta d'aplicació, que són "els únics criteris a què estan sotmesos els jutges".\nHa recordat que caben les discrepàncies sobre la qualificació jurídica d'aquests fets, però "poden i han de fer-valer a través del sistema de recursos" que estableix l'ordenament jurídic.\nTambé ha admès que les decisions judicials estiguin sotmeses a la crítica pública i ha defensat el dret a la llibertat d'expressió, però no les desqualificacions pronunciades per persones amb càrrecs públics.\n"És la nostra Constitució la que estableix una justícia impartida per jutges i magistrats professionals, independents i imparcials", ha recalcat Lesmes, qui ha afegit: "Són els jutges i magistrats el més important baluard per a la protecció i defensa de totes les víctimes".\nPresidente Tribuna Supremo